Tiskre põhikooli ja lasteaia arhitektuurivõistluse II koht.
Sirkel & Mall arhitektide loodud töö märgusõnaga “Aileron” osutus žürii jaoks liiga lennukaks. Kompleks peab dialoogi läheduses asuva loodusliku astanguga, ühendades hariduslinnaku erinevad hoonete mahud sujuva tõusuga “maastikuliseks” siluetiks. Koostöö-õppele orienteeritud koolikeskkonna kontseptsiooniks sai õpperuumide ja rekreatsioonialade vaheline läbipaistvus, mis tiivustab spontaanset suhtlemist, vaba liikumist ja heaolu. Asendiplaaniline tsoneerimine eraldab parkla selgelt jalakäijatele ja jalgratturitele mõeldud aladest.
Koolihoonest tehiskünkaga eraldatud lasteaia rühmaruumid on pööratud valgusküllasemasse lõuna suunda. Seistes “seljaga” staadioni poole takistab selline paigutus müra levikut magamisruumidesse ja mängualale. Koolimaja ja lasteaed on ühendatad omavahel maa-aluse tunneliga, mida kattev küngas mängib hästi kokku tervikliku maastikulahendusega.
Just lastele mõeldud avalikes hoonetes oleme seadnud prioriteetseks rohke puidukasutuse, mis annab parema sisekliima, muudab ruumide väljanägemist naturaalsemaks ning muidugi vähendab ka ehitise süsiniku jalajälge.
Soovime edu KAUSS Arhitektuurile võidutöö projekteerimisel ning Harku valla lastele kannatust uue koolimaja ja lasteaia valmimiseni!